**Osobitná časť**

**K čl. I**

**K bodom 1 a 2**

Podľa § 16 ods. 4 písm. c) nariadenia vlády č. 75/2015 Z. z. je jednou z príloh žiadosti o poskytnutie podpory na operáciu integrovaná produkcia v ovocinárstve podávanej platobnej agentúre výpis z registra ovocných sadov o registrácii žiadateľa v registri ovocných sadov vydaný kontrolným ústavom. Výpis z registra ovocných sadov o registrácii žiadateľa v registri ovocných sadov je jednou z príloh aj pri žiadosti o poskytnutie platby na ekologické poľnohospodárstvo, t. j. o poskytnutie platby na prechod na postupy a metódy ekologickej poľnohospodárskej výroby (konverziu) a platby na udržanie ekologického poľnohospodárstva.

Nakoľko v súčasnosti už kontrolný ústav poskytuje údaje z registra ovocných sadov priamo na vyžiadanie platobnej agentúre, nie je potrebné naďalej vyžadovať od žiadateľa o poskytnutie podpory na operáciu integrovaná produkcia v ovocinárstve, ani od žiadateľa o platbu na ekologické poľnohospodárstvo výpis z registra ovocných sadov.

**K bodu 3**

Navrhuje sa vypustiť povinnosť pre žiadateľov o poskytnutie podpory na dobré životné podmienky zvierat predkladať ako prílohu k žiadosti o poskytnutie podpory na dobré životné podmienky zvierat výpis z centrálneho registra hospodárskych zvierat, ktorý preukazuje evidovanie chovu hospodárskych zvierat, vydaný osobou poverenou viesť centrálny register hospodárskych zvierat.

**K bodu 4**

V § 40 ods. 11 písm. b) nariadenia vlády č. 75/2015 Z. z. sa navrhujú úpravy formálneho charakteru z dôvodu spresnenia textu s ohľadom na jednoznačnosť jeho výkladu a aplikácie.

**K bodu 5**

V § 53 ods. 3 sa dopĺňa odkaz na administratívne sankcie, ktoré uloží platobná agentúra podľa čl. 19 delegovaného nariadenia Komisie (EÚ) č. 640/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1306/2013 vzhľadom na integrovaný administratívny a kontrolný systém, podmienky zamietnutia alebo odňatia platieb a administratívne sankcie uplatniteľné na priame platby, podporné nariadenia na rozvoj vidieka a krížové plnenie (Ú. v. EÚ L 181, 20.06.2014) v platnom znení žiadateľovi o platbu, ak nadhodnotí skutočnú výmeru lesného pozemku deklarovanú pri podávaní žiadosti o platbu na lesnícko-environmentálne a klimatické služby a ochranu lesov.

**K bodu 6**

Z dôvodu jednoznačnosti sa navrhuje prechodné ustanovenie vo vzťahu k žiadateľom o poskytnutie platby, ktorí o platbu požiadali ešte pred nadobudnutím účinnosti navrhovaného nariadenia vlády.

**K bodu 7**

Dôvod navrhovanej úpravy je zrušenie výnimky z povinnosti registrácie fyzických osôb v centrálnom registri zvierat, ktoré držia jednu ošípanú určenú len na vlastné použitie alebo spotrebu, ktoré vyplýva z vykonávacieho rozhodnutia Komisie (EÚ) č. 2018/1669 zo 6. novembra 2018, ktorým sa zrušuje rozhodnutie 2006/80/ES, ktorým sa niektorým členským štátom udeľuje výnimka ustanovená v článku 3 ods. 2 smernice Rady 92/102/EHS o identifikácii a registrácii zvierat (Ú. v. EÚ L 278, 8.11.2018) a z nariadenia vlády Slovenskej republiky č. 61/2019 Z. z., ktorým sa mení a dopĺňa nariadenie vlády Slovenskej republiky č. 305/2003 Z. z. o identifikácii a registrácii zvierat.

**K čl. II**

Účinnosť nariadenia vlády sa z dôvodu potreby administrovať žiadosti o poskytnutie podpôr na rok 2020 predkladané platobnej agentúre navrhuje od 1. februára 2020.